Հենրի Գոլդինգ

Հենրի Իվեն Գոլդինգ (անգլ.՝ Henry Golding, փետրվարի 5, 1987(1987-02-05), Սարավակ, Մալայզիա), մալայզիաբրիտանացի դերասան, մոդել և հեռուստահաղորդավար,  որը 2014 թվականից աշխատում է BBC հեռուստաընկերության  The Travel Show-ում։ Հայտնիություն ձեռք է բերել «Խենթ հարուստ ասիացիներ» ֆիլմում Նիկ Յանգի դերակատարմամբ, «Պարզ խնդրանք» թրիլերում Սեն Թաունսենդի և  «Անցյալ Սուրբ Ծնունդ» ռոմանտիկ կատակերգության մեջ Թոմի դերակատարումներով․ վերջին երկու կինոնկարների ռեժիսորը Փոլ Փեյգն է։


== Վաղ կյանք ==
Գոլդինգը ծնվել է Արևելյան Մալայզիայի Սարավակ նահանգի Բետոնգ քաղաքում։ Նրա մայրը՝ Մարգարեթ Լիկան Գոլդինգը բնիկ Իբան Դայակ ցեղի մալայզիացի էր։ Նրա հայրը բրիտանացի Քլիվ Գոլդինգն է։ Ընտանիքը համարյա հինգ տարի ապրել է Մալայզիայի թերակղզու արևելյան ափին գտնվող Տերենգգանուում, հետո տեղափոխվել Անգլիայի Սուրեյ քաղաք, երբ Հենրին ութ տարեկան էր։ Այնտեղ նա հաճախել է Ռեդհիլլի Ուորվիք դպրոցը։ Լոնդոնում մի քանի տարի վարսավիր աշխատելուց հետո 21 տարեկանում տեղափոխվել է Կուալա Լումպուր դերասան դառնալու նպատակով։ 


== Կարիերա ==
2017 թվականի մարտին համաշխարհային դերասանական ընտրությունից հետո հայտարարվել է, որ Գոլդինգը նկարահանվելու է «Խենթ հարուստ ասիացիներ» ֆիլմում Կոնստանս Վուի հետ։ Առաջին անգամ նրա մասին ռեժիսոր Ջոն Չուին պատմել է հաշվապահ Լիզա-Կիմ Լինգ Կուանը, և Գոլդինգը տեսքի և բնավորության շնորհիվ արագորեն ստանձնել է այդ դերը։ «Խենթ հարուստ ասիացիներ» կինոնկարը թողարկվել է ԱՄՆ-ում և Կանադայում 2018 թվականի օգոստոսի 15-ին Warner Bros. Pictures կինոընկերության կողմից և արժանացել քննադատության բարձր գնահատականի՝ իր բացման շաբաթվա վերջում դառնալով թիվ մեկ ֆիլմը ԱՄՆ-ի և Կանադայի կինոթատրոններում։ Մեկ ամիս անց Գոլդինգը նկարահանվել է Փոլ Ֆեյգի «Պարզ խնդրանք» թրիլլերում, որտեղ խաղում էին Բլեյկ Լայվլին և Աննա Քենդրիկը, որտեղ մարմնավորել է Լայվլիի մարմնավորած կերպարի ամուսնու դերը։ «Խենթ հարուստ ասիացիներ»-ի և որոշ չափով «Պարզ խնդրանք»-ի հաջողությունից հետո Գոլդինգը նկարահանվել է Էմիլիա Քլարկի հետ՝ «Անցյալ Սուրբ Ծնունդ» ռոմանտիկ կատակերգությունում, որի ռեժիսորը Փոլ Ֆեյգն էր (իրենց երկրորդ համագործակցությունը)։ Նկարահանումները սկսվել են 2018 թվականի նոյեմբերի 26-ին և շարունակվել են մինչև 2019 թվականի փետրվարը, իսկ ֆիլմը թողարկվել է 2019 թվականի նոյեմբերի 8-ին։ Բացի այդ, Գոլդինգը 2019 թվականին «Ջենտլմեններ» քրեական ֆիլմում նկարահանվել է Մեթյու Մակքոնահիի, Հյու Գրանտի և Միշել Դոկերիի հետ, որի ռեժիսորը Գայ Ռիչին է։


=== Առաջիկա ծրագրեր ===
Հաջորդ անգամ Գոլդինգը կնկարահանվի «Մուսոն» ֆիլմում Կիթի՝ մի մարդու դերում, որը Լոնդոնից մեկնում է իր ծննդավայրը՝ Վիետնամ, որպեսզի ծնողների աճյունամոխիրը ցրի։
2019 թվականի ապրիլի 29-ին CNBC-ն հայտարարել է, որ Գոլդինգը պետք է կրկին նկարահանվի Նիկի Յանգի դերում 2020 թվականին նախատեսված «Խենթ հարուստ ասիացիներ» ֆիլմի երկրորդ մասում, որի աշխատանքները ներկայումս նախապատրաստական փուլում են։
2019 թվականի օգոստոսին Գոլդինգն ստացել է «Օձի աչքեր» ֆիլմի գլխավոր դերը, որը հանդիսանում է «G.I. Joe» ֆիլմի սպին-օֆը, որը նախատեսված է  թողարկել 2021 թվականին ։ «Օձի աչքեր»-ի նկարահանումները սկսվել են 2019 թվականի հոկտեմբերին Վանկուվեր քաղաքում և ավարտվել են 2020 թվականի փետրվարին Տոկիոյում։


== Անձնական կյանք ==
Գոլդինգը 2011 թվականի Ամանորին հանդիպել է Թայվանի հեռուստահաղորդավար և յոգայի ուսուցիչ Լիվ Լոյին։ Նրանք նշանվել են 2015 թվականին, իսկ 2016 թվականի օգոստոսին ամուսնացել են Մալայզիայի Սարավակ քաղաքում։
Ամուսնությունից առաջ նա իրականացրել է տղամարդկության փուլ ոտք դնելու ծեսը և ավանդական դաջվածք արել․ նրա աջ ազդրի վրա կա թզենու ծառի դաջվածք, որը փաթաթվում է այլ ծառերի հետ և ստանում մեծ ծառի տեսք։
Նոր զելանդիացի հաղորդավար Միշել Մանելիսի հետ հարցազրույցում Գոլդինգը խոսել է իր ազգանվան մասին. «Գոլդինգը հրեական ազգանուն է, այդպես չէ՞: Պապս պատերազմի տարիներին Լոնդոնում էր, և, ինչպես պատմվում է, նրան որդեգրել է այդ ազգանունը կրող հրեական մի ընտանիք։ Հարգանքից ելնելով՝ նա վերցրել է նրանց անունը և այն փոխանցվել է սերունդներին։ Այնպես որ, ես հպարտ եմ, որ պատվավոր հրեա եմ»։


== Ֆիլմագրություն ==


=== Ֆիլմ ===


=== Հեռուստատեսություն ===


== Մրցանակներ և անվանակարգեր ==


== Ծանոթագրություններ ==